Diari Oficial de la Generalitat Valenciana


Sumari del DOGV 7931, del 05-12-2016 (2016/9730)

DECRET 175/2016, de 25 de novembre, del Consell, pel qual s'aproven les bases reguladores per a la concessió directa d'ajudes per a realitzar actuacions d'emergència en la República d'Haití, a fi d'atendre les necessitats bàsiques de les persones afectades per l'huracà Matthew.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7931

Data del DOGV
:   05-12-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/9730


Data del document
:   25-11-2016

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Decret

Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

DECRET 175/2016, de 25 de novembre, del Consell, pel qual s'aproven les bases reguladores per a la concessió directa d'ajudes per a realitzar actuacions d'emergència en la República d'Haití, a fi d'atendre les necessitats bàsiques de les persones afectades per l'huracà Matthew. [2016/9730]  
La Llei 6/2007, de 9 de febrer, de la Generalitat, de cooperació al desenvolupament de la Comunitat Valenciana, estableix, com a actuacions d'acció humanitària, les encaminades a pal·liar en altres països els efectes originats pels desastres naturals, o les provocades per l'ésser humà. I també fa referència a l'acció humanitària com un instrument per a dur a terme l'activitat de la Generalitat en aquesta matèria.  
El 4 d'octubre de 2016, l'huracà Matthew, de categoria 4 i amb vents de fins a 145/mph (230/kmp), va arribar a territori haitià i va causar una gran devastació i inundacions. Matthew ha sigut catalogat com l'huracà més poderós que s'ha desenvolupat al Carib, des de l'aparició de l'huracà Fèlix en el 2007. La trajectòria de l'huracà va travessar la regió sud, va creuar cap al nord i va assolar els departaments Sud, Nippes, Grand Anse, Oest, Artibonito i Sud-est.  
L'últim balanç de difunts, en data 12 d'octubre de 2016, puja a més de 1.000, segons fonts locals esmentades per l'agència britànica de notícies Reuters. Així mateix, hi ha més de dos milions de persones afectades després del pas de l'huracà, de les quals 500.000 són xiquets. Al voltant de 70.000 persones estan desplaçades i allotjades en refugis temporals. Les infraestructures estan greument afectades i entre el 70 i el 80 % de les llars estan danyades o destruïdes. Les principals carreteres i ponts que comuniquen les ciutats del sud han sigut arrasades i segons dades del Programa mundial d'aliments s'ha perdut el 80 % de les collites.  
Segons les primeres estimacions nacionals, almenys 300 escoles públiques han sigut parcialment o totalment danyades al país i moltes altres s'estan utilitzant com a albergs temporals per a les famílies desplaçades. Tot això, deixa més de 100.000 xiquets i xiquetes sense poder estudiar.  
Una de les majors preocupacions és l'accés a l'aigua potable, si tenim en compte que ja abans de l'huracà només el 40 % de la població tenia accés a l'aigua potable. La prioritat de les autoritats és arribar fins a les localitats més colpejades i donar resposta als milers d'afectats de la catàstrofe, per a evitar un eventual brot de còlera. Haití té un dels nivells d'incidència de còlera més alts del món i s'estima que un de cada tres afectats és xiquet. Al mateix temps, s'ha revelat que dies després del fenomen continua sense poder-se determinar quants xiquets necessiten assistència d'emergència, atés que els danys a les carreteres continuen impedint els esforços d'avaluació i assistència. L'amenaça d'altres malalties que es transmeten a través de l'aigua també és molt alta. Per tot això, és urgent proporcionar aigua potable per a prevenir la malaltia, així com aliments i productes bàsics.  
Per totes aquestes raons, aquesta situació de crisi humanitària requereix actuacions d'emergència en el territori de la República d'Haití.  
S'ha reunit amb caràcter urgent el Comité Permanent d'Acció Humanitària de la Comunitat Valenciana (CAHE), que és l'òrgan de coordinació de les institucions públiques i entitats privades de la Comunitat Valenciana que destinen fons a l'acció humanitària, regulat pel Decret 24/2013, de 25 gener, del Consell.  
La Generalitat Valenciana ha establert com a prioritats que han de complir aquests projectes, l'atenció a les necessitats bàsiques de la població infantil afectada per l'huracà Matthew, així com la zona d'execució que ha de circumscriure's als departaments Sud, Nippes, Grand Anse, Oest, Artibonito i Sud-est. I també que, atesa la urgència de la situació, caldria executar els projectes en un termini màxim de sis mesos.  
Atesa la urgència de la situació, amb la finalitat de dotar de la màxima eficàcia les actuacions a subvencionar i de reduir al mínim els terminis i simplificar els procediments que s'han de seguir per a la selecció de les entitats beneficiàries, ja que les subvencions regulades en l'article 168.1.c de la Llei 1/2015, de 6 de febrer, d'hisenda pública, del sector públic instrumental i de subvencions, són de concessió directa, i establerta com a prioritat l'atenció a les necessitats bàsiques de la població més vulnerable: la població infantil, la Generalitat ha decidit finançar un total de dos projectes d'acció humanitària a executar per dues entitats amb experiència sobrada en matèria d'acció humanitària, en el país d'execució del projecte i en projectes per a atendre necessitats bàsiques de la població infantil. Les dues entitats a què se'ls concediran els projectes són la Fundació UNICEF-Comité espanyol i la Fundació Save The Children.  
La Fundació UNICEF-Comité espanyol està present a Haití des de 1949, encara que la data de la firma de l'actual acord base de cooperació firmat entre l'organització i el Govern del país és el 21 de juliol de 1983. La tasca d'UNICEF a Haití es basa en l'avaluació de les necessitats dels xiquets i les xiquetes perquè es complisquen els seus drets, i basant-se en això es planifica el Programa de país, que representa el document estratègic de treball per a un període de quatre anys. El Programa de país actualment vigent correspon al període 2013-2016. El pressupost del dit programa supera els 74 milions de dòlars.  
La Fundació Save The Children treballa a Haití des de 1978. Actualment, el seu enfocament és garantir un impacte positiu en la infància més vulnerable i les seues famílies. Els programes inclouen: salut, nutrició, aigua i sanejament, educació i protecció, i treballen per al desenvolupament de capacitats i resiliència i, també, en l'enfortiment dels aliats governamentals i locals, a través de la transferència de programes i serveis.  
En aquest context, el procediment més adequat per tal d'articular la resposta humanitària que ofereix la Generalitat davant d'aquesta catàstrofe natural és la concessió directa de subvencions, segons allò que s'ha assenyalat en l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, podran atorgar-se subvencions mitjançant concessió directa en aquells casos en què s'acrediten raons d'interés públic, social, econòmic, humanitari o d'altres, degudament justificades, que en dificulten la convocatòria pública.  
Per a finançar les esmentades actuacions cal realitzar una modificació pressupostària prèvia, dotant una nova línia de subvenció del programa pressupostari 68.98.42.103.16, Cooperació Internacional al Desenvolupament, del pressupost de la Generalitat per a 2016, per un import de 100.000 euros.  
Per tot l'anterior, amb l'informe previ favorable de la conselleria competent en matèria d'hisenda, i a proposta del conseller de Transparència, Responsabilitat Social, Participació i Cooperació, de conformitat amb l'article 28.c de la llei 8/1983, de 30 de desembre, de la Generalitat, del Consell, i amb la deliberació prèvia del Consell, en la reunió del dia 25 de novembre de 2016,  
  
  
DECRETE  
  
Primer. Objecte  
1. L'objecte d'aquest decret és aprovar les bases reguladores per a la concessió directa, amb caràcter excepcional, i per raons humanitàries, d'ajudes per a la realització de projectes d'acció humanitària consistents en actuacions d'emergència per a l'atenció de les necessitats bàsiques de les persones afectades per l'huracà Matthew a la República d'Haití.  
  
2. Els projectes hauran d'executar-se a la República d'Haití, concretament podran executar-se als departaments Sud, Nippes, Grand Anse, Oest, Artibonito i Sud-est, i hauran de respondre a les prioritats d'actuació següents, referides exclusivament a la població infantil:  
  
a) Accés segur a aigua potable, sanejament i promoció d'higiene.  
  
b) Protecció de la infància.  
3. El termini màxim d'execució dels projectes serà de sis mesos des del pagament de les subvencions a les entitats beneficiàries, si bé cada entitat podrà iniciar l'execució del projecte amb fons propis des de la data de la publicació en el Diari Oficial de la Generalitat Valenciana d'aquestes bases reguladores.  
  
Segon. Règim jurídic aplicable  
Aquestes ajudes es regiran pel que estableix aquest decret, a més de pel que preveuen la Llei 1/2015, de 6 de febrer, de la Generalitat, D'hisenda pública, del sector públic instrumental i de subvencions, i la Llei 38/2003, de 17 de novembre, general de subvencions, i el seu reglament de desplegament, aprovat pel Reial decret 887/2006, de 21 de juliol, així com pel que preveu la Llei 39/2015, d'1 d'octubre, del procediment administratiu comú de les administracions públiques, i qualsevol altra disposició normativa que, per la seua naturalesa, poguera resultar aplicable.  
  
Tercer. Modalitats d'ajuda  
Les ajudes destinades a finançar els projectes emparats per les bases reguladores objecte d'aquest decret adoptaran la modalitat de subvencions.  
  
Quart. Entitats beneficiàries  
Seran beneficiàries de subvenció les entitats, amb els projectes i imports detallats en l'annex d'aquest decret.  
  
Cinqué. Procediment de concessió  
1. Les subvencions seran concedides de manera directa segons disposen l'article 22.2.c de la Llei 38/2003, de 17 de novembre, general de subvencions, i l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons humanitàries.  
2. Les bases reguladores de les subvencions es determinen en aquest decret, en compliment del que disposen l'article 28.2 de la Llei 38/2003, de 17 de novembre, general de subvencions, i l'article 67 del seu reglament de desplegament, aprovat pel Reial decret 887/2006, de 21 de juliol, i també l'article 168.1.c esmentat de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Sisé. Òrgan competent per a la concessió de les subvencions  
Les subvencions seran concedides mitjançant una resolució de la persona titular de la Conselleria de Transparència, Responsabilitat Social, Participació i Cooperació, per delegació del Consell, d'acord amb el que estableixen els apartats 1.a, 4 i 5 de l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Seté. Finançament  
1. Per a atendre les obligacions de contingut econòmic que es deriven de la concessió d'aquestes subvencions, d'acord amb la previsió legal de l'últim paràgraf de l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, mitjançant una modificació pressupostària i una vegada aprovat aquest decret, es crearà una línia de subvenció dins del programa pressupostari 46.11.42.199.85, Cooperació Internacional al Desenvolupament, del pressupost de la Generalitat per a 2016, per un import de 100.000 euros, per al finançament de despeses corrents.  
2. La nova línia es dotarà per mitjà d'una transferència de crèdit per import de 100.000 euros procedents de la línia de subvenció S8054000, «Subvencions per a atenció d'emergències davant de fenòmens naturals o catàstrofes humanitàries».  
  
Huité. Forma de pagament  
El pagament de la subvenció s'efectuarà, amb caràcter immediat, després de la resolució de concessió, fins al 100 % del seu import, d'acord amb el que estableix l'article 22.4 de la Llei 6/2007, de 9 de febrer, de la Generalitat, de la cooperació al desenvolupament de la Comunitat Valenciana.  
  
Nové. Règim de justificació  
1. Atés que l'import de les subvencions és inferior a 60.000,00 euros, la modalitat de justificació d'aquestes subvencions serà la de compte justificatiu simplificat, en els termes que preveu l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i d'acord amb les especificacions previstes en la resolució de concessió. Si és el cas, en la comprovació dels justificants de la subvenció s'estableix un percentatge de mostreig de justificants que acrediten el 20 per 100 de l'import concedit.  
2. La justificació de les subvencions que es concedisquen atenent la concurrència d'una determinada situació en el perceptor i sempre que siguen executades en tercers països per les agències que pertanguen al sistema de les Nacions Unides i les entitats que tinguen un acord subscrit amb aquests que els reconega com el comité seu a Espanya, podrà fer-se a través del sistema previst en els reglaments financers de Nacions Unides que hi seran aplicables, d'acord amb la Convenció sobre Privilegis i Immunitats de les Nacions Unides.  
  
Desé. Incompliments i reintegraments  
1. En els supòsits previstos en els articles 36 i 37 de la Llei 38/2003, de 17 de novembre, general de subvencions, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que disposa la Llei 38/2003, de 17 de novembre, general de subvencions.  
  
  
Onzé. Facultat d'execució i desenvolupament  
Es faculta la persona titular de la Conselleria de Transparència, Responsabilitat Social, Participació i Cooperació per a realitzar totes les actuacions que siguen necessàries per a fer efectiu aquest decret.  
  
Dotzé. Recursos  
Contra aquest decret, que posa fi a la via administrativa, les persones interessades podran interposar, potestativament, un recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 25 de novembre de 2016  
  
El president de la Generalitat,  
XIMO PUIG I FERRER  
  
El conseller de Transparència, Responsabilitat Social,   
Participació i Cooperació,  
MANUEL ALCARAZ RAMOS